11-jarige tydens bootongeluk op Hartbeespoortdam beseerHartbeespoortdam (Foto: NSRI via ANA) ŉ 11-jarige meisie is in ŉ stabiele toestand in die hospitaal ná sy oor die naweek kritieke beserings opgedoen het tydens ŉ bootongeluk op die Hartbeespoortdam in Noordwes. Arthur Crewe, stasiebevelvoerder van NSRI Hartbeespoortdam, het Sondag bevestiging ontvang dat die meisie in ŉ stabiele toestand in die hospitaal is. “Ons dink aan die gesin in dié tyd en ons wens haar spoedige beterskap toe,” het hy bygevoeg. Die meisie was Saterdag saam met haar ma, pa, vyfjarige boetie en ŉ vriend van die gesin op ŉ boot toe die ongeluk gebeur het. Crewe het gesê NSRI Hartbeespoortdam is omstreeks 15:00 ontbied na berigte ontvang is van ŉ bootongeluk op die dam naby die Ifafi-klub. “ŉ 15 voet-skiboot het vermoedelik ŉ boomstomp onder water getref, wat waarskynlik tydens onlangse reën van die Krokodilrivier in die dam ingespoel het. Die persone op die boot is tydens die impak uit die boot geslinger en die 11-jarige meisie het kritieke beserings opgedoen.” Al vyf persone was op die boot toe die NSRI by die toneel opgedaag het. Die ma, pa, seun en vriend is ongedeerd. Hulle is na die oewer geneem. “Paramedici het dadelik die meisie begin behandel en ŉ Netcare 911- mediese helikopter is ontbied. Behandeling het voortgeduur terwyl die kind ook na die oewer gebring is. Die meisie is daarna met die helikopter na ŉ hospitaal in Johannesburg geneem.”